El lloguer de l’edifici de GESPA costa a les arques públiques de Paterna 70.685,4 euros anuals
02/09/2015

# El lloguer de l’edifici de GESPA costa a les arques públiques de Paterna 70.685,4 euros anuals

[![Edifici de l’empresa municipal Gestión y Servicios de Paterna](/images/noticias/2015/09/edificiogespa.jpg)](/images/noticias/2015/09/edificiogespa.jpg)

02.09.2015

Els gastos totals de l’edifici, amb llum i neteja, freguen els 100.000 euros anuals

El lloguer de l’edifici de l’empresa ‘Gestió i Serveis de Paterna SLU’ (GESPA), ubicat en el Parc Tecnològic, costa a les arques públiques de Paterna 70.685,4 euros anuals, que se li abonen a la Societat Urbanística Municipal de Paterna (SUMPA), actualment en procés de liquidació. Esta quantitat, unida als gastos de llum, neteja i manteniment, eleven el cost de les instal•lacions a quasi 100.000 euros, en concret, 97.612,08.

Un dispendi econòmic pel qual l’alcalde de Paterna, Juan Antonio Sagredo, president del Consell d’Administració de Gespa per l’acord plenari del passat 6 de juliol de 2015 (amb els vots a favor de PP, PSPV i Ciutadans) estudia traslladar els prop de 300 treballadors i treballadores de GESPA a dependències de propietat municipal per a reduir el cost de manteniment de l’empresa pública.

Juan Antonio Sagredo ha explicat que “l’objectiu de tota Administració pública ha de ser rendibilitzar al màxim els seus recursos econòmics i humans per a aconseguir fer més amb menys”. I ha afegit que “Paterna disposa d’estances municipals en propietat, més pròximes a l’Ajuntament ubicat en ple nucli urbà, que farien més senzilla la col•laboració, comunicació i coordinació entre el Consistori i Gespa”.

L’alcalde també ha anunciat que “farà complir la legislació vigent, per molt que als grups polítics no els agrade”. En este sentit, ha subratllat que “en l’acord plenari de juliol es va acordar adaptar la distribució dels representants de cada grup polític a GESPA” i ha recordat que les decisions plenàries són “immediatament executives”, per la qual cosa per a restituir la normalitat ha convocat una pròxima Junta General de Gespa el pròxim dia 8 de setembre en què, com estableix el ROM, hi haurà almenys un representant polític de cada grup municipal en GESPA.